Folketing
2010-05-18

Det er jo simpelt hen ikke korrekt. Selvfølgelig er det sådan, at begge folk – det tror jeg bliver sagt i næsten enhver tale – har en ret til at leve i fredelig sameksistens med hinanden. Jeg tror, at man, hvis man også kigger historisk på det, vil se, at Socialdemokraterne gentagne gange har forsvaret israelernes rettigheder i forskellige sammenhænge. Så det mener jeg er faktuelt forkert. Jeg synes bare, det er ærgerligt, vil jeg sige til hr. Søren Espersen, at man ikke vil svare på spørgsmålet. Jeg synes, det er vigtigt, også når jeg hører det forslag til vedtagelse, der er lagt frem fra Dansk Folkepartis side, at man forholder sig lidt til virkeligheden, altså sådan som den ser ud nu. Jeg synes, det er vigtigt at spørge hr. Søren Espersen om noget. På den palæstinensiske side har man Fayyad som en premierminister, der ønsker fred. Man har Abbas, som også kæmper for fred.